ইতিমধ্যে সুনীলদার বাবা ভেতর-বাড়িতে চলে এসেছিলেন। আমি তাঁকে বললাম, সুনীল আমাকে তাড়াতাড়ি ফিরতে বলেছেন। সুনীলদার বাবা বললেন, এই সময়ে এ বাড়িতে এসে কেউ না খেয়ে যায় না। অতএব মধ্যাহ্নভোজন। তার বিবরণ নিষ্প্রয়োজন। আমি খেতে বসার আগেই একটি লোক এলেন, বেশ লম্বাচওড়া দেখতে। সুনীলদার বাবা বললেন, ‘‘বলরাম, আমি তোমার খবর করছিলুম।’’ আমার দিকে তাকিয়ে সুনীলদার বাবা বলরামকে বললেন, ‘‘এ হচ্ছে মৃদুল, শ্রীরামপুরে থাকে, সুনীল পাঠিয়েছে।’’ তারপর সুনীলদার বাবা বলরামকে নিয়ে কথা বলতে বলতে অন্যদিকে চলে গেলেন।